google/wiki40b huggingface dataset:
Μυστικισμός

Ο όρος μυστικισμός δηλώνει την άμεση και αδιαμεσολάβητη σχέση του ανθρώπου με το θείο. Ο μυστικισμός αποτελεί ένα είδος υπερβατικής πνευματικότητας κάτω από το οποίο υπάγονται διαφορετικές ιδέες, αντιλήψεις, πνευματικές πρακτικές, ασκήσεις και μέθοδοι. Ετυμολογείται από το ρήμα «μύω» που σημαίνει «κλείνω τα μάτια ή τα χείλη». Ως εκ τούτου «μυστικιστής» είναι αυτός που κατέχει κάποια γνώση ή κάποιο βίωμα που δεν μπορεί ή δεν πρέπει να αποκαλύψει. Ο μυστικισμός εμφανίζεται με διαφορετικές μορφές σε διαφορετικά έθνη, παραδόσεις και θρησκείες.

Μυστικισμός και θρησκεία

Ο μυστικισμός σχετίζεται συνήθως με την πίστη σε ένα ιεραρχικό μεταφυσικό κοσμικό σύστημα, στο οποίο συνήθως ο υλικός κόσμος αποτελεί ένα από τα κατώτερα επίπεδα. Στόχος του μυστικισμού και των μεθόδων του, είναι η υπέρβαση της ύλης και η επαφή του μυστικιστή με κάποιο ανώτερο επίπεδο (π.χ. το χώρο των ιδεών στον πλατωνισμό) ή δύναμη. Κοινή είναι η αντίληψη πως σε κάθε άνθρωπο εμπεριέχεται ένα υπερκόσμιο, άυλο πνεύμα το οποίο κατάγεται από ανώτερα μεταφυσικά επίπεδα αλλά έχει "φυλακιστεί" στον υλικό κόσμο και μέσω του μυστικισμού αποκτά ξανά επαφή με το μέρος απ' όπου προήλθε. Σε κάποια συστήματα το ανώτερο αυτό μεταφυσικό επίπεδο ταυτίζεται με το Θεό.
Συχνά, μεταφυσικά συστήματα που αποδέχονται το μυστικισμό είναι μονιστικά, θεωρώντας πως καθετί είναι τμήμα ενός Όλου και ότι τα πάντα εκπορεύονται, άμεσα ή έμμεσα, από το ανώτερο επίπεδο της μεταφυσικής ιεραρχίας. Έτσι, για παράδειγμα, στο νεοπλατωνισμό όλος ο κόσμος απορρέει από το Θεό όπως εκπέμπεται το φως από τον Ήλιο, ενώ στον ερμητισμό τα πάντα θεωρούνται σκέψεις στο νου του Θεού. Στόχος του μυστικισμού είναι να γίνει συνειδητή η επίγνωση αυτής της Ολότητας, η οποία έχει πάρει κατά καιρούς, και ανάλογα με το εκάστοτε σύστημα αντιλήψεων, διάφορα ονόματα: Το Βασίλειο των Ουρανών, Η Γέννηση του Πνεύματος, Βυθός, Φώτιση, Ένωση, Αυτοπραγμάτωση, Νιρβάνα, Γνώση, κ.α. 
Ο όρος αναφέρεται επίσης σε ορισμένα παρακλάδια των "επίσημων" θρησκευτικών συστημάτων, όπως για παράδειγμα η Καμπαλά, που αποτελεί μυστικιστικό παρακλάδι του ιουδαϊσμού, και ο σουφισμός που είναι μυστικιστικό κίνημα του Ισλάμ. Ο γνωστικισμός ιστορικά υπήρξε ένα άθροισμα από παρεμφερείς μυστικιστικούς θρησκευτικούς πυρήνες, κάποιοι εκ των οποίων κατείχαν ορισμένα χαρακτηριστικά κοινά με το χριστιανισμό. Αν και οι μεγάλες ανατολικές ασιατικές θρησκείες θεωρούν την έννοια του μυστικισμού πλεονασμό, η μη παραδοσιακή τους γνώση και ορισμένα τελετουργικά θεωρούνται τύποι εσωτερισμού, όπως για παράδειγμα η Βαραγιάνα από το βουδισμό. Η βεντάντα (βεδάντα) θεωρείται μυστικό παρακλάδι του ινδουισμού.

Ισλαμικός Μυστικισμός

Συνίσταται κυρίως στις πρακτικές τις οποίες έχουν οι λεγόμενοι σούφι.
Το Χαμένο Σαββατοκύριακο

Πλοκή

Ο συγγραφέας Ντον Μπέρναμ (Ρέι Μιλάντ), ένας χρόνιος αλκοολικός είναι νηφάλιος για 10 μέρες και να έχει ξεπεράσει τη δύσκολη φάση της στέρησης. Στην πραγματικότητα όμως η λαχτάρα του αλκοόλ τον έχει κυριέυσει. Ο Ντον ετοιμάζεται να φύγει από το Μανχάταν για να περάσει το σαββατοκύριακο με τον αδελφό του, Γουίκ (Φίλιπ Τέρρι) και με την κοπέλα του Έλεν (Τζέιν Γουάιμαν). Ένα μπουκάλι με αλκοόλ που έχει αφήσει να κρέμεται από το παράθυρο κυριεύει τη σκέψη του και τον τυραννά. Όταν η Έλεν φτάνει στο σπίτι του Ντον, ο συγγραφέας παρακαλάει τον αδελφό του να φύγουν αργότερα και τον παρακινεί να πάει με την Έλεν σε κοντσέρτο. Η Έλεν ακολουθεί διστακτικά τον Γουίκ στο κοντσέρτο κι εκείνος τη διαβεβαιώνει ότι ο Ντον δεν πρόκειται να πιει όσο θα λείπουν δεδομένου ότι έχει αφαιρέσει όλα τα μπουκάλια με αλκόολ από το σπίτι κι εφόσον ο Ντον είναι άφραγκος για να αγοράσει. Τότε για τον αλκοολικό συγγραφέα ξεκινά ένα δύσκολο σαββατοκύριακο κατά τη διάρκεια του οποίου πρόκειται να βρεθεί αντιμέτωπος με όλους του τους φόβους και τις ανασφάλειες και πάνω από όλα να μαχηθεί ενάντια στο πάθος του με το αλκοόλ.

Παραγωγή

Την άνοιξη του 1944, στον σταθμό του Σικάγο, ο σκηνοθέτης Μπίλι Γουάιλντερ αγόρασε το μυθιστόρημα του Τσαρλς Ρ. Τζάκσον The Lost Weekend, καθώς του άρεσε ο τίτλος και κατάφερε να το διαβάσει πριν φτάσει στη Νέα Υόρκη. Όταν έφτασε στη Νέα Υόρκη πρότεινε στο συνεργάτη του, το σεναριογράφο Τσαρλς Μπράκετ να το διαβάσει αμέσως. Ο Μπράκετ δεν έμεινε το ίδιο ενθουσιασμένος με το φίλο του, αλλά τελικά δέχτηκε να διασκευάσει το σενάριο σε συνεργασία με το σκηνοθέτη που στο μεταξύ είχε πείσει τον Μπάντι ΝταΣίλβα, παραγωγό της εταιρίας Paramount, να αγοράσει τα δικαιώματά του μυθιστορήματος. Αλλά τι ήταν αυτό που καθήλωσε τον σκηνοθέτη στο αυτοβιογραφικό μυθιστόρημα του Τζάκσον; Την απάντηση την έδωσε ο ίδιος όταν ερωτήθηκε: Η ακρίβεια με την οποία ο συγγραφέας δείχνει που μπορεί να οδηγηθεί ο εξαρτημένος από το αλκοόλ. Κατά τη διάρκεια της συγγραφής του σεναρίου του φιλμ νουάρ Κολασμένη Αγάπη (Double Indemnity, 1944) ο Γουάιλντερ είχε συνεργαστεί με τον σεναριογράφο Ρέιμοντ Τσάντλερ που ήταν πρώην αλκοολικός και το στρες που ένιωσε κατά τη συνεργασία τον ώθησε ξανά στο αλκοόλ. ο Γουάιλντερ πραγματοποίησε εν μέρει την ταινία για να προσπαθήσει να δικαιολογηθεί στον Τσάντλερ.

Πρεμιέρα

Στην πρεμιέρα της ταινίας στη Σάντα Μπάρμπαρα το κοινό υποδέχτηκε αρνητικά την ταινία, που δε συνοδευόταν από τη μουσική επένδυση του Μίκλος Ρόζα και η κυκλοφορία της πάγωσε. Τότε όλες οι εταιρίες παραγωγής αλκοολούχων ποτών πρότειναν να αγοράσουν την ταινία για να την βγάλουν εκτός κυκλοφορίας, αλλά η εταιρία έδωσε αρνητική απάντηση και αποφάσισε να οργανώσει άλλη μια προβολή της ταινίας έξι μήνες μετά. Αυτή τη φορά το κοινό την υποδέχτηκε θετικά.
Κύπελλο υδατοσφαίρισης γυναικών 2019

Το Κύπελλο Ελλάδος υδατοσφαίρισης γυναικών 2018-19 διεξάγεται με την συμμετοχή των 8 ομάδων της Α1 κατηγορίας.
Ερνέστος Φερδινάνδος του Μπέβερν

Βιογραφία

Γεννήθηκε στο Όστερχολτς και ήταν ο 4ος γιος του Φερδινάνδου-Αλβέρτου Α΄ πρίγκιπα του Μπέβερν και της Χριστίνας, κόρης του Φρειδερίκου λαντγκράβου του Έσσε-Έσβεγκε.
Το 1706 έγινε συνταγματάρχης στον Πρωσικό στρατό. To ίδιο έτος απεβίωσε ο τρίτος αδελφός του Φερδινάνδος-Χριστιανός, πρύτανης (provost) του Συμβουλίου του Αγ. Μπλαίζ και του αβαείου του Αγ. Κυριακού στο Μπράουνσβαϊκ και τον διαδέχθηκε. Το 1735 ο πρώτος αδελφός του Φερδινάνδος-Αλβέρτος Β΄ πρίγκιπας του Μπέβερν κληρονόμησε το πριγκιπάτο του Βολφενμπύτελ· παραχώρησε τότε το Μπέβερν στον Ερνέστο ως πρόσοδο (appanage).
Απεβίωσε το 1746 στο Μπράουνσβαϊκ και τον διαδέχθηκε ο γιος του Αύγουστος-Γουλιέλμος ως πρίγκιπας του Μπέβερν.
Sci-Hub

Ίδρυση

Ιδρύθηκε το 2011 από την Καζάκα νευροεπιστήμονα Alexandra Elbakyan με στόχο την ελεύθερη πρόσβαση σε επιστημονικές δημοσιεύσεις. Εκκινώντας από προσωπικά της βιώματα και οικονομικές δυσκολίες που συνάντησε στην ατομική της έρευνα, δημιούργησε το sci-hub.org, στο οποίο αυξήθηκαν εκθετικά με την πάροδο του χρόνου οι μεταφορτώσεις και οι ανακτήσεις χιλιάδων δημοσιεύσεων. 
Στα τέλη του 2015, το περιφερειακό δικαστήριο της Νέας Υόρκης διέταξε το κλείσιμο του αποθετηρίου και απαγόρευσε τη χρήση του  sci-hub.org, κατόπιν μήνυσης του εκδοτικού οίκου Elsevier για παράνομη διακίνηση υλικού με πνευματικά δικαιώματα, Elsevier et al. κατά Sci-Hub et al. Η Alexandra Elbakyan αποφάσισε να διεκδικήσει τη συνέχεια λειτουργίας του sci-hub στα δικαστήρια. Το όλο εγχείρημα επανήλθε σε σύντομο χρονικό διάστημα με domain .io.

Τρόπος λειτουργίας

Ο δικτυακός τόπος είναι ρωσικός, αλλά έχει αρκετά κατατοπιστική φόρμα αναζήτησης στα Αγγλικά. Όλα τα έγγραφα που επιστρέφει η αναζήτηση μέσω του Google Scholar είναι ελεύθερα ανακτήσιμα. Το url που χρησιμοποιείται υποδεικνύει ότι στην πραγματικότητα ο αναζητητής δεν βρίσκεται στο domain της Google. To Sci-Hub προσθέτει το «.sci-hub.io» μετά το αρχικό domain, «scholar.google.com», καταλήγοντας στη διεύθυνση «scholar.google.com.sci-hub.io». Αν δεν επιθυμεί κανείς να χρησιμοποιήσει τη φόρμα αναζήτησης του Sci-Hub και γνωρίζει την ηλεκτρονική διεύθυνση της δημοσίευσης που τον ενδιαφέρει, μπορεί να μεταβεί απευθείας στις ιστοσελίδες των online περιοδικών εκδοτών. Προσθέτοντας το «sci-hub.io» μετά το domain «springer.com» (για παράδειγμα http://link.springer.com.sci-hub.io/journal/283), είναι δυνατόν να έχει πρόσβαση στην επιστημονική δημοσίευση που τον ενδιαφέρει.
Δήμος Αρναίας

Αρναία

Πρωτεύουσα του ομώνυμου Δήμου, είναι ένα από τα γραφικότερα χωριά της Βόρειας Χαλκιδικής και έδρα της Ιεράς Μητροπόλεως Ιερισσού Αγίου Όρους και Αδραμερίου. Βρίσκεται κτισμένη σε υψόμετρο 600 μέτρων, στους πρόποδες του πυκνόφυτου ορεινού όγκου του όρους Χολομώντα, έχοντας μπροστά της προς τα Βορειοανατολικά μια κοιλάδα με καταπράσινα λειβάδια και απέναντι τα δάση του βουνού Δρεβενίκος.

Παλαιοχώρι

Αποτελεί συγκοινωνιακό και οδικό κόμβο και συνδέει οδικά τη βόρεια με τη νότια Χαλκιδική. Παλαιότερα αποτελούσε έναν από τους πιό κομβικούς οικισμούς της Αρχαίας Μακεδονίας. Το Φοινικικό εμπόριο άνθησε κατά τα τέλη του 5 αι. π.Χ. Η γεωμορφολογία του εδάφους παρουσιάζει μεγάλη ποικιλία μορφών και χρωμάτων, λόγω των διαφορετικών τύπων βλάστησης. Υπάρχουν πυκνά δάση δρυός, οξιάς, φλαμουριάς και καστανιάς και γι' αυτό η περιοχή χαρακτηρίζεται ως «τοπίο ιδιαίτερου φυσικού κάλλους», όπου οι ανθρώπινες παρεμβάσεις είναι ελάχιστες και αφανείς. Κατόπιν μελετών έχει αποδειχθεί ότι φυτρώνουν πέντε μοναδικά φυτά στην Ελλάδα. Είναι το χωριό που έζησε ο "Αλέξης Ζορμπάς " του Ν. Καζαντζάκη και επισκεφτηκε ο Philipe Chirnanana. Αξίζει να επισκεφθείτε το «Κάστρο Νέπωσι» κτισμένο κατά την Παλαιοχριστιανική - Μεσοβυζαντινή εποχή, μια περιοχή ελάχιστα γνωστή. Ακόμη ιδιαίτερης ιστορικής και θρησκευτικής σημασίας είναι ο ναός των Παμμεγίστων Ταξιαρχών. Εκεί υπάρχει η θαυματουργή εικόνα του Ταξιάρχη Μιχαήλ (16ος αιώνας)και η ιερή εικόνα της Παναγίας της Γοργοεπηκόου . Το Πάσχα γιορτάζεται με μεγάλη λαμπρότητα και με έντονα παραδοσιακό τρόπο (Του Χαλκού τ΄Αλώνι).Με γλέντια, με δημοτικούς χορούς και τραγούδια, με ειδικές εκδηλώσεις και πατροπαράδοτα έθιμα, με κατσίκακια στις σούβλες, κοκορέτσια, κοντοσούβλια και την παραδοσιακή "πατσφαρομακαροναδα".

Στανός

Ο τόπος όπου θα βρει κανείς καλούς παραδοσιακούς κτίστες, που κάνουν τη δουλειά τους με μεράκι και σεβασμό στην παράδοση. Το χωριό με τις παραδοσιακές ταβέρνες αλλά και τα καταλύματα, για όποιον μετά το καλό φαγητό δεν έχει διάθεση για μετακινήσεις. Είναι ακόμη μέσα στις πρώτες περιοχές με τις περισσότερες πολύτεκνες οικογένειες. ΄Πατρίδα της Αγίας Χάϊδως.

Βαρβάρα

Το δ.δ. της Βαρβάρας εχει έκταση 90.300 στρέμματα (διοικητικά όρια) και αποτελείται από τους οικισμούς Βαρβάρα, Καλύβια Βαρβάρας,Χρυσή Ακτή, Ανω και Κάτω Κρινάκια και την ακατοίκητη νησίδα Καυκανάς. Το υψόμετρο του χωριού είναι 540μ. και οι κάτοικοί του ασχολούνται με την κτηνοτροφία,τη γεωργία και τα μεταλεία Κασσάνδρας. Σύμφωνα με δύο εκδοχές το όνομα του χωριού προέρχεται από την Αγία Βαρβάρα ή από μια βασίλισσα. Η Βαρβάρα είναι χωριό με μεγάλη ιστορική παρουσία στη Βόρειο Χαλκιδική διότι κατοικείται από το 14ο αιώνα και συμμετείχε στην ομοσπονδία των Μαντεμοχωρίων.
Διαμέρισμα Μορασάν

Δημογραφία

Το Διαμέρισμα Μορασάν είχε σύμφωνα με την απογραφή του 2006 205.668 κατοίκους. Είναι σε πληθυσμό το όγδοο μεγαλύτερο διαμέρισμα του Ελ Σαλβαδόρ μετά το Σαν Σαλβαδόρ, το Λα Λιμπερτάδ, το Σάντα Άνα, το Σαν Μιγκέλ, το Σονσονάτε, το Διαμέρισμα Ουσουλουτάν, το Διαμέρισμα Αουατσαπάν, το Λα Ουνιόν, το Λα Πας, το Διαμέρισμα Κουσκατλάν και το Τσαλατενάνγκο.
Στέφανος Λάντσας

Βιογραφικά στοιχεία

Προερχόταν από καλλιτεχνική οικογένεια καθώς ήταν γιος του Ιταλού ζωγράφου Βικέντιου Λάντσα και μικρότερος αδερφός του Λοΐζου Λάντσα, που υπήρξε και ο ίδιος ζωγράφος. Σπούδασε ζωγραφική στο Σχολείο των Τεχνών της Αθήνας ενώ από το 1909 μέχρι το 1932 υπήρξε καθηγητής ιχνογραφίας στο ίδιο ίδρυμα αντικαθιστώντας τον αποθανόντα Εμμανουήλ Λαμπάκη. Εξέθεσε έργα του στην Ελλάδα (π.χ. αίθουσα φιλολογικού συλλόγου Παρνασσού το 1918 ) και στην Αίγυπτο. Πέθανε το 1933 στην Αθήνα.

Τεχνοτροπία

Συνεχίζοντας μια παράδοση που ξεκίνησε από τον πατέρα του, ο Λάντσας απεικόνιζε στα έργα του αρχαιολογικούς χώρους και μνημεία, επηρεασμένος από τον ρομαντισμό των Ευρωπαίων περιηγητών του παρελθόντος. Η απόδοση των θεμάτων των έργων του χαρακτηρίζεται ως ρεαλιστική.
Πανελλήνιο πρωτάθλημα στίβου ανδρών 1946

Το Πανελλήνιο πρωτάθλημα στίβου ανδρών 1946 ήταν το πρώτο που διοργανώθηκε μεταπολεμικά. Διεξήχθη από τις 8 ως τις 10 Ιουνίου 1946 στο Παναθηναϊκό Στάδιο της Αθήνας μαζί με το αντίστοιχο Πανελλήνιο πρωτάθλημα στίβου γυναικών και περιλάμβανε 21 αγωνίσματα. Δεν διεξήχθη πρωτάθλημα Μαραθωνίου και δεκάθλου. Πρωταθλητής σύλλογος αναδείχθηκε ο Εθνικός Γ.Σ. για 15η φορά στην ιστορία του.
Πάλλας ο Αρκάδιος

Στην ελληνική μυθολογία, ο Πάλλας ή Πάλλαντας ήταν γιος του Λυκάονα και ο επωνυμικός ιδρυτής της αρκαδικής πόλης Παλλάντιο. Ήταν ο δάσκαλος της Αθηνάς, η οποία, σύμφωνα με τους τοπικούς μύθους, γεννήθηκε στην Αλίφειρα. Είχε επίσης μια κόρη, την Χρύση, η οποία παντρεύτηκε τον Δάρδανο και έφερε το Παλλάντιο στην Τροία. Πέτρινα αγάλματα του Πάλλαντα και του εγγονού του του Ευάνδρου σώζονταν στο Παλλάντιο στην εποχή του Παυσανία.
Οι ρωμαίοι συγγραφείς χρησιμοποίησαν το όνομα του Πάλλαντα για να αιτιολογήσουν την ονομασία του Παλατίνου λόφου.
Ανδρόνικος Δούκας (εξάδελφος Μιχαήλ Ζ΄)

Βιογραφία

Ήταν γιος τού Καίσαρα Ιωάννη και της Ειρήνης Πηγονίτισσας, κόρης τού Νικήτα Πηγονίτη. Ο πατέρας του ήταν αδελφός του αυτοκράτορα Κωνσταντίνου Ι΄, έτσι ο Ανδρόνικος ήταν εξάδελφος τού Μιχαήλ Ζ΄ Δούκα.
Το 1071 ο Ανδρόνικος ήταν διοικητής μίας μοίρας του βυζαντινού στρατού στην εκστρατεία τού Ρωμανού Δ΄ Διογένους εναντίον των Σελτζούκων τού Αλπ Αρσλάν. Διοικούσε την οπισθοφυλακή τού στρατεύματος κατά τη μάχη του Μαντζικέρτ, όταν ανακοίνωσε, ότι ο Αυτοκράτορας είχε σκοτωθεί και εγκαταλειφθεί στο πεδίο της μάχης. Κατηγορήθηκε ευρέως για την πρόκληση της συντριπτικής ήττας των βυζαντινών δυνάμεων και την ακόλουθη αιχμαλωσία του Ρωμανού Δ΄ από τον εχθρό.
Ο Αλπ Αρσλάν ελευθέρωσε τον Ρωμανό Δ΄ το 1072 και ο Ανδρόνικος με τον αδελφό του Κωνσταντίνο εστάλησαν από τον Μιχαήλ Ζ΄ με τον πατέρα τους τον Καίσαρα Ιωάννη να τον αναχαιτήσουν. Ο Ρωμανός Δ΄ παραδόθηκε στον Ανδρόνικο, που τον οδήγησε στην Κωνσταντινούπολη. Αν και ο Ανδρόνικος τον μισούσε, ωστόσο αντιτέθηκε στην τύφλωσή του στις 29 Ιουνίου 1072.
Σε μία πράξη τού 1073 καταγράφεται με τους τίτλους τού πρωτοπροέδρου, πρωτοβεστιαρίου και μεγάλου Δομεστίκου· τον τελευταίο τίτλο ο Μιχαήλ Ατταλειάτης τον προσδιορίζει ως μεγάλου Δομεστίκου των Σχολών της Ανατολής, που τού δόθηκε όταν πήγε να συναντήσει τον Διογένη.
Μαζί με τον πατέρα του Καίσαρα Ιωάννη, ο Ανδρόνικος διοίκησε τον Αυτοκρατορικό στρατό ενάντια στους εξεγερμένους μισθοφόρους τού Ρουσέλ ντε Μπαγιέλ. Και οι δύο τους συνελήφθησαν από τους στασιαστές, που άφησαν τον άσχημα τραυματισμένο Ανδρόνικο να βρει θεραπεία στην Κωνσταντινούπολη, με τον όρο να έρθουν στη θέση του όμηροι οι δύο γιοί του. Ανάρρωσε και ήταν υγιής για μερικά έτη, αλλά τον Οκτώβριο του 1077 απεβίωσε από οίδημα.
Kawasaki Ki-28

Σχεδιασμός και ανάπτυξη

Στα μέσα του 1935 οι εταιρείες Kawasaki, Mitsubishi και Nakajima έλαβαν οδηγίες να αναπτύξουν πρωτότυπα τα οποία θα συμμετείχαν σε συγκριτικές δοκιμές από τις οποίες θα προέκυπτε το νέο μαχητικό του Στρατού. Η πρόταση της Kawasaki βασίζονταν στο Ki-5, ένα σχέδιο που δεν είχε ενταχθεί σε παραγωγή. Επρόκειτο για ένα χαμηλοπτέρυγο μονοπλάνο ολομεταλλικής κατασκευής, εξαιρουμένων των επιφανειών ελέγχου. Είχε συμβατικό ουραίο, σταθερό σύστημα προσγείωσης και προωθούνταν από υδρόψυκτο κινητήρα Kawasaki Ha 9-II-Ko ισχύος 800 hp.
Στις συγκριτικές δοκιμές το Ki-28 αποδείχθηκε το ταχύτερο αεροσκάφος με μεγάλη διαφορά, όμως το Ki-27 ήταν πολύ πιο ευέλικτο και είχε χαμηλότερο πτερυγικό φόρτο και αυτά ήταν τα πλεονεκτήματα τα οποία οδήγησαν στην ένταξή του σε υπηρεσία. Παρόλο που η Kawasaki δεν πήρε παραγγελίες για το Ki-18, η εμπειρία από τον σχεδιασμό του ήταν σημαντική για την ανάπτυξη των μαχητικών Ki-60 και Ki-61.
Citroën Type C

Ονομασίες

Η πρώτη απόπειρα της Citroën στην κατηγορία των αυτοκινήτων πόλης, αποκαλύφθηκε στο Σαλόνι Αυτοκινήτου του Παρισιού τον Οκτώβριο του 1921 και μπήκε στην παραγωγή τον Μάρτιο του 1922. Το μοντέλο ονομάστηκε Citroën Type C, υποδηλώνοντας έτσι ότι ήταν το τρίτο μοντέλο στην ιστορία της εταιρείας, μετά το εναρκτήριο Citroën Type A, που είχε μπει στην παραγωγή τον Μάιο του 1919 και το Citroën Type B2, που είχε αρχίσει να παράγεται ήδη από τον Μάιο του 1921 και αντικατέστησε το Type A. Επίσης, το Type C ήταν και παραμένει γνωστό έως σήμερα και με την ονομασία Citroën Type C 5CV, δηλαδή «5 chevaux» (5 ίπποι). Τα νούμερα αντιστοιχούσαν στο Γαλλικό σύστημα φορολόγησης, το οποίο βασιζόταν στον κυβισμό του κινητήρα (CV = φορολογίσιμοι ίπποι).
Αρχικά προσφερόταν αποκλειστικά ως 2-θέσιο Torpédo και μόνο σε κίτρινη βαφή αμαξώματος, και αυτό πυροδότησε τότε ένα σχεδόν ομόηχο με το όνομα της φίρμας, παρατσούκλι «Citron», δηλαδή «λεμόνι». Έως τα τέλη του έτους όμως, εμφανίστηκαν και άλλες εξωτερικές βαφές, ενώ μέσα στο 1923 προστέθηκε μια διθέσια ανοικτή εκδοχή cabriolet (καμπριολέ).
Το 1924, η αρχική έκδοση Type C αντικαταστάθηκε από την λίγο πιο εξελιγμένη Type C2, με επιλογή ανάμεσα σε 2-θέσιο Cabriolet, 2-θέσιο Torpédo και 3-θέσιο Torpédo. Για την ακρίβεια, το 3-θέσιο Torpédo είχε 2 θέσεις εμπρός και 1 πιο φαρδιά θέση στο καμπυλωτό και λίγο πιο στενό πίσω μέρος, όπως σε αυτό της διπλανής φωτογραφίας. Το 1925, το Type C2 αντικαταστάθηκε από το ακόμα πιο εξελιγμένο Type C3, που διατηρήθηκε στην παραγωγή έως τον Μάιο του 1926.

Τεχνικά χαρακτηριστικά

Ο κινητήρας όλων των εκδόσεων του Type C ήταν ένας 4-κύλινδρος σε σειρά, βενζίνης, κυβισμού 856 cm³ και ισχύος 11 hp (8,2 kW) στις 2.100 στροφές το λεπτό, ενώ η μετάδοση εξασφαλιζόταν με ένα 3-τάχυτο μηχανικό κιβώτιο. Η τελική ταχύτητα του μοντέλου ήταν 60 χιλιόμετρα την ώρα ή 37 μίλια την ώρα και η μέση κατανάλωση καυσίμου ήταν μόλις 5 λίτρα στα 100 χιλιόμετρα.
Παράλληλα, εξαιτίας του μειωμένου κόστους της μαζικής παραγωγής, έφερε πλήρη εξοπλισμό για αυτοκίνητο πόλης την τότε εποχή, με πιο εμφανή στοιχεία τους στάνταρ ηλεκτρικούς προβολείς και την στάνταρ μίζα (ηλεκτρικό εκκινητή). Το τελευταίο ειδικά, εκτιμήθηκε ιδιαίτερα από το θηλυκό αγοραστικό κοινό και είχε ως αποτέλεσμα να διαφημιστεί έντονα ως ένα αυτοκίνητο εύχρηστο και από τα δύο φύλα.
Παγκόσμιο πρωτάθλημα χόκεϊ επί πάγου γυναικών κάτω των 18

Το Παγκόσμιο πρωτάθλημα χόκεϊ επί πάγου γυναικών κάτω των 18 ετών ( IIHF World Women's U18 Championships) είναι το αντίστοιχο πρωτάθλημα του παγκοσμίου πρωταθλήματος γυναικών της IIHF. Στη διοργάνωση μετέχουν κοπέλες ηλικίας κάτω των 18 ετών.
Η πρώτη διοργάνωση διεξήχθη στο Κάλγκαρι του Καναδά, τον Ιανουάριο του 2008.
Κιέτι

Ιστορία

Το Κιέτι είναι μία από τις αρχαιότερες πόλεις της Ιταλίας, αρχαιότερη κατά 500 χρόνια και από τη Ρώμη και η ιστορία της συχνά μπερδεύεται με τη μυθολογία, σύμφωνα με την οποία την ίδρυσε ο Αχιλλέας, ονομάζοντας την Θεάτη, προς τιμήν της μητέρας του. Μάλιστα, ο Αχιλλέας απεικονίζεται και στο οικόσημο της πόλης, πάνω σε ένα σηκωμένο άλογο ενώ κρατά ένα ξίφος και μία ασπίδα. Στην ασπίδα απεικονίζεται ένας λευκός σταυρός σε κόκκινο φόντο με τέσσερα κλειδιά, που πιθανότατα αντιπροσωπεύουν τις τέσσερις πύλες του αρχαίου Κιέτι.
Σύμφωνα με άλλες πληροφορίες, η πόλη ιδρύθηκε από τους Πελασγούς προς τιμήν της Nηρηίδας Θέτις ή από τον Έκτορα το 1247 π.Χ. Κατά τον Στράβωνα ιδρύθηκε από τους Άρκαδες, οι οποίοι την ονόμασαν Τεγέα. 
Σίγουρο είναι ότι το σημερινό Κιέτι είναι η αρχαία Teate Marrocinorum, από την φυλή των Μαρρουκίνων, γνωστών για τις σκληρές διαμάχες με τους Ρωμαίους, ως την ειρήνη που σύνηψαν μαζί τους, οπότε και έγιναν σύμμαχοι τους, πολεμώντας στο πλευρό τους σε πολλές μάχες όπως για παράδειγμα εναντίον του Πύρρου, του Περσέα, του Αννίβα κ.ά.
Άγιος Σεραφείμ Φθιώτιδας

Τοπικές εκδηλώσεις

Ο Άγιος Σεραφείμ γιορτάζει στις 6 Μαΐου και γίνεται λιτάνευση και περιφορά της εικόνας με τη συνοδεία της Φιλαρμονικής του δήμου Λαμιέων και του στρατού.
Τιτουλάριος Επίσκοπος

Από τον Ζ' αιώνα και μετά

Στο τέλος του ζ΄ αιώνα, η Εκκλησία, με τον 37ο Κανόνα της Πενθέκτης Οικουμενικής Συνόδου (691-692), αντιμετώπισε το πρόβλημα των περιστατούμενων και όχι εμπερίστατων Εκκλησιών και αποφάσισε ότι οι αρχιερείς, που οι επαρχίες τους «υποχείριοι τοις ανόμοις κατέστησαν» και για τον λόγο αυτό δε μπορούσαν μετά τη χειροτονία τους «τον οικείον θρόνον καταλαβείν», να μπορούν «και χειροτονίας κληρικών διαφόρων κανονικώς ποιείν και τη της προεδρίας αυθεντία κατά τον ίδιον όρον κεχρήσθαι και βεβαίαν και νενομισμένην είναι πάσαν υπ' αυτών προϊούσαν διοίκησιν». Αργότερα και ο Αυτοκράτορας Αλέξιος Α΄ (1094) με την 33η Νεαρά του διευκολύνει τη συνέχιση της ανάδειξης αρχιερέων σε επαρχίες, που δεν μπορούσαν να εγκατασταθούν «ως υπό των εχθίστων κατεχομένων εχθρών».
Επειδή οι κατακτήσεις συνεχίζονταν και οι επαρχίες του Θρόνου συρρικνώνονταν, για να μη μείνει απροστάτευτο το χριστιανικό πλήρωμα και στερημένο πνευματικού ποιμένα στο έλεος των κατακτητών, το Οικουμενικό Πατριαρχείο παραχωρούσε «κατ' οικονομίαν» επιτροπικώς ή «κατά λόγον επιδόσεως» κάποιες επαρχίες σε κοντινές ή και μακρινές μητροπόλεις, αρχιεπισκοπές και επισκοπές του Θρόνου «δίχα μέντοι της εν τω ιερώ συνθρόνω εγκαθιδρύσεως».

Από τον ΙΕ' αιώνα και μετά

Από τον ιε΄ αιώνα η Εκκλησία Κωνσταντινουπόλεως προήγαγε έγκριτους κληρικούς σε αρχιερείς με τους τίτλους «πάλαι ποτέ διαλαμψασών» επαρχιών, προκειμένου να τους αναθέσει διάφορες υψηλές εκκλησιαστικές διακονίες. Από δε του ις΄ αιώνα διασώζωνται και υπομνήματα εκλογής τιτουλαρίων αρχιερέων. Ο θεσμός των τιτουλαρίων αρχιερέων από τις αρχές περίπου του ιη΄ αιώνα άλλοτε περιορίζεται «ου μόνον ως αντίθετον πάντη και εναντίον τοις ιεροίς κανόσιν» και άλλοτε επαναφέρεται ως «αρχαίον της Εκκλησίας έθος». Αλλά και τον επόμενο αιώνα, παρά τους περιορισμούς των Γενικών ή Εθνικών Κανονισμών του Οικουμενικού Πατριαρχείου (1860), οι εκλογές των τιτουλαρίων αρχιερέων δεν έπαυσαν να γίνονται. Αποτελούν θεσμό, η δε εκλογή τους, επειδή στηρίζεται στο έθιμο, είναι έγκυρη όσο και των «εν ενεργεία αρχιερέων». Φέρουν δε τον τίτλο «πάλαι ποτέ διαλαμψάσης» επαρχίας, επειδή απαγορεύεται από τους Κανόνες η «απολελυμένη χειροτονία». Έτσι οι «κατ' έθος παλαιόν» εκλογές των τιτουλαρίων αρχιερέων δεν έπαυσαν να γίνονται μέχρι σήμερα, όχι μόνο στο Οικουμενικό Πατριαρχείο, αλλά και στις άλλες Ορθόδοξες Πατριαρχικές και Αυτοκέφαλες Εκκλησίες. Υπάρχουν σήμερα τιτουλάριοι αρχιερείς ως βοηθοί επίσκοποι, ως ηγούμενοι Μονών, ως πρωτοσυγγελλεύοντες, ως αρχιγραμματεύοντες Ιεράς Συνόδου, ως αρχιερατικώς προϊστάμενοι Κοινοτήτων ή Περιφερειών και ως αντιπρόσωποι σε διεκκλησιαστικούς ή διεθνείς Οργανισμούς.